b'\n_START_ARTICLE_\nPranc\xc5\xabzijos departamentai\n_START_SECTION_\nIstorija\n_START_PARAGRAPH_\nPer 1789\xe2\x80\x931793\xc2\xa0m. Pranc\xc5\xabzijos Did\xc5\xbei\xc4\x85j\xc4\x85 revoliucij\xc4\x85, panaikinus karaliaus valstybin\xc4\x99 vald\xc5\xbei\xc4\x85 ir aristokratijos vald\xc5\xbei\xc4\x85 vietose, vietoje karaliaus suformuot\xc5\xb3 83 vietos valdymo institucij\xc5\xb3\xc2\xa0\xe2\x80\x93 provincij\xc5\xb3 1790\xc2\xa0m. vasario 26 d. \xc4\xafstatymu buvo \xc4\xafsteigti 83 departamentai. Kiekviename departamente buvo renkama 36 nari\xc5\xb3 asambl\xc4\x97ja, kuri i\xc5\xa1sirinkdavo savo prezident\xc4\x85 ir paskirdavo direktorij\xc4\x85\xc2\xa0\xe2\x80\x93 vykdom\xc4\x85j\xc4\x85 vald\xc5\xbei\xc4\x85. Kiekvienas departamentas buvo padalytas \xc4\xaf 9 apskritis (district), \xc5\xa1ie \xc4\xaf 9 kantonus. Komun\xc5\xb3 gal\xc4\x97jo b\xc5\xabti ir daugiau\xc2\xa0\xe2\x80\x93 kiekvienoje gyvenviet\xc4\x97je._NEWLINE_\xc5\xa0ios reformos autorius \xc5\xbdanas Kasinis tik\xc4\x97josi homogenizuoti vis\xc4\x85 valstyb\xc4\x97s valdym\xc4\x85, o svarbiausia\xc2\xa0\xe2\x80\x93 panaikinti i\xc5\xa1skirtines aristokratijos privilegijas. Departamentams pavadinimai buvo suteikti ne pagal j\xc5\xb3 centr\xc5\xb3 vardus, kurie asocijavosi su miestus vald\xc5\xbeiusi\xc5\xb3 aristokrat\xc5\xb3 vardais, o pagal kaln\xc5\xb3, per departament\xc4\x85 tekan\xc4\x8di\xc5\xb3 upi\xc5\xb3 ar j\xc5\xb3 krantus skalaujan\xc4\x8di\xc5\xb3 j\xc5\xabr\xc5\xb3 vardus._NEWLINE_Prasid\xc4\x97jus s\xc4\x97kmingiems Pirmosios respublikos ir Pirmosios Pranc\xc5\xabzijos imperijos karams \xc5\xa1alies teritorija i\xc5\xa1sipl\xc4\x97t\xc4\x97, tod\xc4\x97l aneksuotuose Belgijos, Nyderland\xc5\xb3, vokie\xc4\x8di\xc5\xb3 pietini\xc5\xb3 \xc5\xbeemi\xc5\xb3 ir \xc5\xa0veicarijos regionuose buvo sudaryti nauji departamentai. 1811\xc2\xa0m. departament\xc5\xb3 skai\xc4\x8dius padid\xc4\x97jo iki 130. Tiktai Roma, Amsterdamas, Hamburgas, Briuselis, Bordo, Orleanas, Marselis ir kai kurie kiti miestai liko prefekt\xc5\xabromis, o Ilirijos provincijos (dabartin\xc4\x97 Piet\xc5\xb3 Austrija, Kroatija, \xc5\xa0iaur\xc4\x97s Italija, Slov\xc4\x97nija) padalytos \xc4\xaf 10 intendat\xc5\xabr\xc5\xb3. 1799\xe2\x80\x931802\xc2\xa0m. departamentais buvo ir Jonijos j\xc5\xabros salos\xc2\xa0\xe2\x80\x93 Itak\xc4\x97, Kerkyra bei Zantas (Mer-Eg\xc3\xa9e). 4 departamentai buvo \xc4\xafsteigti Ispanijos \xc5\xa1iaur\xc4\x97je. Bet, 1815\xc2\xa0m. \xc5\xbelugus imperijai Pranc\xc5\xabzijoje liko 86 departamentai._NEWLINE_1848\xc2\xa0m. okupavus Al\xc5\xbeyr\xc4\x85 \xc4\xafsteigti Al\xc5\xbeyro, Konstantinos ir Orano departamentai. Antrosios Pranc\xc5\xabzijos imperijos metais (1852\xe2\x80\x931871) administracin\xc4\x97 strukt\xc5\xabra buvo reformuota. \xc4\xaesteigti Savojos, Paj\xc5\xabrio Alpi\xc5\xb3, Sardinijos departamentai. Ta\xc4\x8diau po 1871\xc2\xa0m. Pranc\xc5\xabzijos-Vokietijos karo departament\xc5\xb3 suma\xc5\xbe\xc4\x97jo iki 86. Tik Versalio taika 1919\xc2\xa0m. atstat\xc4\x97 Pranc\xc5\xabzijos praradimus._NEWLINE_1922\xc2\xa0m. Belforo teritorija taip pat tapo departamentu ir j\xc5\xb3 skai\xc4\x8dius padid\xc4\x97jo iki 90. 1946\xc2\xa0m. departamentais tapo 4 u\xc5\xbej\xc5\xabrio teritorijos\xc2\xa0\xe2\x80\x93 Gvadelup\xc4\x97, Pranc\xc5\xabz\xc5\xb3 Gviana, Martinika ir Rejunjonas. 1947\xc2\xa0m. kai kurios Alpi\xc5\xb3 teritorijos prijungtos prie Italijos, tod\xc4\x97l suma\xc5\xbe\xc4\x97jo ir departament\xc5\xb3 teritorijos. 1962\xc2\xa0m. nepriklausomyb\xc4\x99 i\xc5\xa1sikovojo Al\xc5\xbeyras. 1964\xc2\xa0m. reorganizuotas Il de Fransas ir buvusiame Senos departamente \xc4\xafsteigti keturi departamentai\xc2\xa0\xe2\x80\x93 Pary\xc5\xbeius, Auk\xc5\xa1tutin\xc4\x97 Sena, Sena-Sen Denis ir Marnos sl\xc4\x97nis, Senos ir Uazos departamentas padalytas \xc4\xaf tris. 1967\xc2\xa0m. reorganizuotas Liono regionas, 1975\xc2\xa0m.\xc2\xa0\xe2\x80\x93 Korsika, tad 1976\xc2\xa0m. departament\xc5\xb3 skai\xc4\x8dius padid\xc4\x97jo iki 100. Ta\xc4\x8diau tiek departament\xc5\xb3 teritorijos, tiek j\xc5\xb3 pavadinimai kei\xc4\x8diami iki \xc5\xa1i\xc5\xb3 dien\xc5\xb3.\n_START_SECTION_\nInstitucij\xc5\xb3 raida\n_START_PARAGRAPH_\n1790\xe2\x80\x931795\xc2\xa0m. visa vietin\xc4\x97 valstyb\xc4\x97s vald\xc5\xbeia buvo sukoncentruota kantonuose, o komunos tur\xc4\x97jo piln\xc4\x85 savivaldos autonomij\xc4\x85. 1800\xc2\xa0m. vasario 17 d. \xc4\xafstatymu departamentus padalijus \xc4\xaf apskritis, jose buvo \xc4\xafsteigtos valstyb\xc4\x97s skiriam\xc5\xb3 pareig\xc5\xabn\xc5\xb3\xc2\xa0\xe2\x80\x93 prefekt\xc5\xb3 ir subprefekt\xc5\xb3 pareigyb\xc4\x97s bei renkamos prefekt\xc5\xabr\xc5\xb3 tarybos. Departamente buvo renkama Generalin\xc4\x97 taryba (conseil g\xc3\xa9n\xc3\xa9ral). Nuo 1871\xc2\xa0m. Generalin\xc4\x97 taryba renkama visuotiniuose rinkimuose kartu su kanton\xc5\xb3 tarybomis._NEWLINE_2004\xc2\xa0m. atlikus valdymo decentralizavimo reform\xc4\x85 departamentuose liko socialin\xc4\x97s ir ekonomin\xc4\x97s paramos, valstybini\xc5\xb3 keli\xc5\xb3, \xc5\xa1vietimo ir paveld\xc4\x97jimo klausimai.\n_START_SECTION_\nNumeravimas\n_START_PARAGRAPH_\nJau 1790\xc2\xa0m. siekiant palengvinti pa\xc5\xa1to darb\xc4\x85 departamentams buvo suteikti numeriai nuo 01 iki 83. Ant kiekvieno lai\xc5\xa1ko ar siuntos buvo privalu ra\xc5\xa1yti departamento pa\xc5\xa1to kod\xc4\x85. 1922\xc2\xa0m. departamentai pernumeruoti pagal ab\xc4\x97c\xc4\x97l\xc4\x99 nuo Nr. 01\xc2\xa0\xe2\x80\x93 Enas (l\xe2\x80\x98Ain) iki Nr. 89 Jona (l\xe2\x80\x99Yonne). Belforto teritorijai tapus departamentu jai suteiktas 90 numeris._NEWLINE_Ta\xc4\x8diau 1964\xc2\xa0m. reorganizavus Il de Frans\xc4\x85 Pary\xc5\xbeiui buvo paliktas Senos departamento numeris\xc2\xa0\xe2\x80\x93 75, o Ivlinui\xc2\xa0\xe2\x80\x93 Senos ir Uazos numeris\xc2\xa0\xe2\x80\x93 78. Kitiems naujiems departamentams suteikti numeriai nuo 91 iki 95. 1976\xc2\xa0m. padalytai Korsikai jos Piet\xc5\xb3 Korsikos departamentui suteiktas 2A numeris, \xc5\xa0iaur\xc4\x97s, Auk\xc5\xa1tutinei Korsikai\xc2\xa0\xe2\x80\x93 2B. U\xc5\xbej\xc5\xabrio departamentams liko numeriai nuo 971 iki 974, nes Nr.96 nenaudojamas. Pagal tradicij\xc4\x85 numeriai suteikti ir u\xc5\xbej\xc5\xabrio teritorijoms, kuriose departament\xc5\xb3 n\xc4\x97ra\xc2\xa0\xe2\x80\x93 Sen Pjeras ir Mikelonas\xc2\xa0\xe2\x80\x93 975, Majotas\xc2\xa0\xe2\x80\x93 976, Volis ir Fut\xc5\xabna\xc2\xa0\xe2\x80\x93 986, Pranc\xc5\xabz\xc5\xb3 Polinezija\xc2\xa0\xe2\x80\x93 987 ir Naujoji Kaledonija\xc2\xa0\xe2\x80\x93 988. Monakas, nors ir n\xc4\x97ra Pranc\xc5\xabzijos dalis, savo pa\xc5\xa1tui \xc5\xbeym\xc4\x97ti pasinaudojo 98 numeriu._NEWLINE_Departament\xc5\xb3 ir apskri\xc4\x8di\xc5\xb3 numeravimas taip \xc4\xafsi\xc5\xa1aknijo net kasdienin\xc4\x97je pranc\xc5\xabz\xc5\xb3 kalboje, kad numeracij\xc4\x85 prad\xc4\x97ta naudoti net tik pa\xc5\xa1to koduose, bet ir automobili\xc5\xb3 valstybiniuose numeriuose, ir net socialinio draudimo pa\xc5\xbeym\xc4\x97jimuose.\n_START_SECTION_\nDepartament\xc5\xb3 pabaiga?\n_START_PARAGRAPH_\nPastaruoju metu Pranc\xc5\xabzijoje manoma dar labiau decentralizuoti valdym\xc4\x85, kai kurias departament\xc5\xb3 pareigas perduodant regionams, o kitas- kantonams ir municipalitetams. Tokiu atveju departamentai likt\xc5\xb3 nebereikalingi.'